ועדת החינוך, התרבות והספורט, כנסת 18, פרוטוקול מספר 235, 2010-06-16 09:15

זבולון אורלב: אני מתכבד לפתוח את ישיבת ועדת החינוך, התרבות והספורט.

זבולון אורלב: אדוני מנכ"ל הכנסת.

דן לנדאו: אולי יש כאן

דן לנדאו: אי הבנה שלי, אבל למיטב הבנתי הסיכום עם אגף התקציבים, התייחס לרכישה של המקרקעין, לרכישת הבניין, ושם צריך להיות תקציב נפרד חד פעמי כי זה באמת עניין חד פעמי ולשם כך יוקם תקציב מיוחד או תוקם תוכנית, אבל זה לא משנה כרגע המינוח המדויק.

דן לנדאו: אני רוצה להבחין בין התוכנית לרכישה, שימור ושחזור, לבין התקציב שיהיה לפעילות המוזיאון.

דן לנדאו: התקציב לפעילות המוזיאון לא יהיה חד פעמי אלא הוא ייכנס לבסיס התקציב של הכנסת ויהיה לדורות, כמו לדוגמה התקציב של ערוץ הכנסת שהוא תוספת לתקציב הכנסת שנכנסה לבסיס התקציב.

דן לנדאו: אני רוצה להבחין בין זה לבין התקציב החד פעמי לגאולת הקרקע.

זבולון אורלב: אתה צודק.

זבולון אורלב: כוונת סעיף תקציב 19 הוא לדברים החד פעמיים שהם ההוצאות הנכבדות, לאחר מכן הניהול השוטף של מוזיאון הכנסת שהופך להיות חלק בלתי נפרד מתקציב הכנסת, כמו כל אגף תקציב הכנסת.

זבולון אורלב: אני חושב שהדברים האלה מובהרים היטב.

דן לנדאו: אולי כדאי להוציא את המלים.

זבולון אורלב: לא, לא כדאי לך.

מירב ישראלי: לפי מה שהובהר לי מהמכתב של אודי ניסן, הכוונה ב"למטרות חוק זה", זה לפעילות.

דן לנדאו: לרכישה.

מירב ישראלי: לא.

מירב ישראלי: הם אמרו לי שזה לפעילות.

זבולון אורלב: לא, אין צורך שהפעילות תהיה כאן.

זבולון אורלב: הפעילות היא בתקציב הרגיל והשוטף של הכנסת.

זבולון אורלב: הפעילות היא כמו כל פעילות אחרת של הכנסת ולא צריכה להיות תוכנית מיוחדת.

זבולון אורלב: אתה צודק.

מירב ישראלי: למחוק את המלים האלה?

זבולון אורלב: למחוק את "ולפעילות מוזיאון הכנסת".

אורי גבע: אני כן אומר שמבחינת פעילות הכנסת, הבחינה נכונה ותהיה גם שקיפות.

אורי גבע: בתוך התכנית, אם תהיה פעילות, היא תהיה.

זבולון אורלב: ידידי, מה שקשור לפעילות המוזיאון, תשאיר לכנסת.

זבולון אורלב: אם כן, יימחק "לפעילות הכנסת".

מירב ישראלי: צריך לומר שזה לשנות התקציב שייקבעו?

מירב ישראלי: כרגע זה מנוסח כסעיף קבוע, כתוכנית קבועה.

אורי גבע: זאת לא תוכנית קבועה.

מירב ישראלי: אנחנו לא יודעים לכמה שנות תקציב זה יהיה.

אורי גבע: אני אומר שהתוכנית, ראוי שהיא לא תיסגר לאחר השלמת ביצועים, השחזור וכולי שהם חד פעמיים.

אורי גבע: זה למען השקיפות הציבורית בה הכנסת מראה כמה תקציב מוקצה מצדה לפעילות הכנסת.

זבולון אורלב: עם כל הכבוד לך, אתה לא תקבע לכנסת איזה סעיפים יהיו ואיזה סעיפים לא יהיו בתקציב הכנסת.

זבולון אורלב: אנחנו מדברים רק לעניין הרכישות והשיקום, הדברים החד פעמיים.

זבולון אורלב: על זה אנחנו עושים תוכנית מיוחדת כיוון שכאן מדובר במבצע חד פעמי ואני לא מציע להגביל את זה.

מירב ישראלי: מקסימום, אם יצטרכו שימור בעתיד.

דן לנדאו: בהמשך לדיאלוג הזה, אני רוצה להוסיף הערה או הבהרה, בהמשך לדברים שאורי אמר.

דן לנדאו: מבחינת הגילוי הנאות בדוחות שלנו או השקיפות הראויה, יש לנו סעיף מיוחד לתקציב ערוץ הכנסת שמצלם אותנו וזה ברור לציבור כמה עולה ערוץ הכנסת.

דן לנדאו: כך בעתיד כמובן יהיה סעיף או תהיה תוכנית שיהיה ברור כמה זה עולה.

זבולון אורלב: בשם הכנסת אני מוחה על כך שאנחנו חייבים לדווח לאוצר, שהכנסת צריכה לדווח לאוצר.

זבולון אורלב: אנחנו צריכים להקפיד מאוד על מעמדה של הכנסת ואיננו מחויבים בדיווח לאגף התקציבים באוצר, איך הכנסת תסדר את תקציבה, אם זה יהיה בחצי סעיף, בשלושת-רבעי סעיף.

זבולון אורלב: אני מייעץ לאדוני המנכ"ל, ותרשה לי לומר, על זה אתם יכולים לדבר בחדרים.

זבולון אורלב: הציבור צריך לדעת שהרשות המחוקקת היא עצמאית לחלוטין והיא עצמאית בקביעת תקציבה, בקביעת סעיפיה, והיא איננה זקוקה לשום אישור ולשום פיקוח של אגף התקציבים בעניין הזה.

זבולון אורלב: הציבור מפקח עלינו, התקשורת מפקחת עלינו, ומבקר המדינה מפקח עלינו בעניינים המינהליים בלבד.

זבולון אורלב: לכן צריך להקפיד מאוד כאן על הפרדת הרשויות.

זבולון אורלב: הסכמנו שהואיל ומדובר במבצע חד פעמי שפה גם הנכס הוא של המדינה ומי שינהל אותו, זה האוצר, הסכמנו שלצורך הזה אנחנו נגיע אתכם להסכם באשר לרכישה החד פעמית לצורך השימור והשחזור.

זבולון אורלב: רבותיי, הדברים הובהרו.

זבולון אורלב: אנחנו מורידים את המלים "לפעילות מוסדות הכנסת".

זבולון אורלב: אני מעלה את הסעיף הזה להצבעה.

זבולון אורלב: ה צ ב ע ה

מירב ישראלי: יש כמה דברים קטנים.

מירב ישראלי: קודם כל, רציתי לדווח על כמה דברים.

מירב ישראלי: אנחנו בתהליך הניסוח והיו כמה דברים שהיו קצת עמומים.

מירב ישראלי: אני רק מדווחת.

מירב ישראלי: הוספנו בהגדרה את שם הרחוב, המלך ג'ורג' 24, כדי שיהיה ברור.

מירב ישראלי: יש נושא שנשאר לא ברור לגבי הרכב המועצה.

מירב ישראלי: שמתי לכם את זה על השולחן.

מירב ישראלי: אמרנו שמצד אחד יהיו 13 חברים ומצד שני, כאשר ספרנו, ראינו שבעצם נשארו 14 חברים.

זבולון אורלב: יהיו 13 חברים.

מירב ישראלי: צריך להוריד נציג אחד וצריך להחליט את מי.

זבולון אורלב: במקום שלושה נציגי ציבור, יהיו שני נציגי ציבור.

מירב ישראלי: צריך להצביע על זה.

זבולון אורלב: אנחנו מצביעים.

זבולון אורלב: ה צ ב ע ה בסעיף 6(א)(1) - הוחלט על שינוי לשני נציגי ציבור במקום שלושה

מירב ישראלי: עוד כמה דברים קטנים.

מירב ישראלי: בסעיף שדיבר על רישום הבניין על שם המדינה והכנסת, שטח המוזיאון, פירטנו את מה החשב הכללי צריך לעשות.

מירב ישראלי: הוא צריך להגיש את הבקשות לצורך הרישום ולהקצות את הקרקע וגם לפעול לרישום הערה לגבי ההגבלות.

מירב ישראלי: זה לא היה ברור ולכן אני אומרת את הדברים לפרוטוקול.

זבולון אורלב: אנחנו עכשיו נכנסנו לשידור ואני אומר למאזינינו שאנחנו עדיין בסופה של ישיבה קודמת שמאשרת לקריאה שנייה ושלישית את חוק מוזיאון הכנסת, הבניין בו פעלה הכנסת בירושלים ברחוב המלך ג'ורג' 24, המכונה בית פרומין.

זבולון אורלב: אנחנו נמצאים בסוף הדיון הזה ומיד, תוך דקות ספורות, יתחיל הדיון העיקרי שלנו בחינוך התעבורתי.

מירב ישראלי: אם כן, אמרנו מה החשב הכללי צריך לעשות בעניין.

מירב ישראלי: לגבי הנושא של אם היזם מוותר על פיצויי ההפקעה ועובר למסלול אחר, יש את השלב של פיצויים שאינם שנויים במחלוקת ואז יש שלב של תביעה נוספת, אם הוא ירצה בכך.

מירב ישראלי: צריך להבהיר שגם פקודת הקרקעות וגם החוק לתיקון דיני המקרקעין, זה לא היה ברור בישיבה הקודמת, יחולו על השלב של הפיצויים.

זבולון אורלב: ההבהרה נרשמה.

מירב ישראלי: עד כאן.

זבולון אורלב: תודה רבה.

זבולון אורלב: חברים, כאמור, אישרנו את חוק מוזיאון הכנסת בשבוע שעבר והתחייבנו שהשבוע נשלים אותו וכך עשינו.

זבולון אורלב: אני שמח שהחוק עובר ללא הסתייגויות.

זבולון אורלב: אני חושב שזה יום חשוב לכנסת בו קיבלנו מקום בו יוכלו להעביר את הערכים של הדמוקרטיה הישראלית הצעירה בבית פרומין.

זבולון אורלב: ישיבה זו נעולה ותוך מספר שניות אנחנו פותחים את הישיבה הבאה.